George Simion: "Săptămâna viitoare vom avea o conferință comună cu Piedone"/ Șeful partidului extremist spune că sondează candidați pentru București, deși are deja unul oficial
George Simion a declarat, marți seară, la Realitatea Plus, că în cursul săptămânii viitoare va participa la o conferință de presă comună cu Cristian Popescu Piedone. Șeful partidului extremist AUR spune că îl interesează "susținerea reciprocă pentru cei mai buni candidați" la primăria și consiliul general din Capitală. Simion a spus că a început o cercetare sociologică vineri, în 22 aprilie.
- Un sondaj făcut de Avangarde la comanda Digi24 și prezentat luni arată că dacă alegerile ar fi în această duminică, bucureștenii ar vota Cristian Popescu Piedone cu 44%, Nicușor Dan – 27%, Cătălin Cîrstoiu – 16%, Mihai Enache (AUR, 10%). Sondajul mai arată că dacă Piedone nu ar candida, Nicușor Dan ar câștiga primăria Capitalei cu 41%, urmat de Cătălin Cîrstoiu cu 29% și Mihai Enache – 27%. Vezi detalii, aici.
Conform moderatoarei Anca Alexandrescu, Piedone nu a răspuns apelurilor televiziunii de a transmite un punct de vedere cu privire la afirmația lui Simion, apoi și-ar fi închis telefonul. Tot moderatoarea a precizat că Piedone ar fi transmis marți că nu mai comunică în următoarele două săptămâni cu presa pentru a-și pune la punct strategia de campanie.
George Simion a mai adăugat că viitoarea conferință va fi "foarte interesantă", apoi a întrebat retoric moderatoarea: "Dacă vă spun că va susține candidatul AUR mă credeți?".
În aceeași emisiune, Simion a mai spus că sondează candidați pentru Primăria București, deși partidul extremist AUR l-a desemnat oficial pe Mihai Enache. Chiar Enache declara marți, citat de Agerpres, că obiectivul său este să câștige primăria chiar dacă recunoștea că are un deficit de notorietate.
George Simion l-a nominalizat pe Cozmin Gușă, cu retorică pro-rusă și anti-Occident, printre "personalitățile suveraniste" pe care le măsoară pentru Primăria București:
- !AUR are un sondaj cu 20-25% cu Mihai Enache, dacă Piedone nu candidează (…) Am lansat o cercetare sociologică… Cozmin Gușă este o personalitate suveranistă pe care o vom sonda (pentru Primăria București, n.red.). Nu mai face politică, dar îmi rezerv dreptul ăsta să sondez pe toată lumea (…) A spus că nu mai face politică și să așteptăm rezultatele acestui sondaj. Așa am făcut și cu Florin Călinescu, Petrișor Peiu și cu Mihai Neamțu", a spus Simion la începutul emisiunii.
Simion a mai spus că trebuie "să facă orice" pentru a împiedica alegerile din 9 iunie:
- "Pe 9 iunie nu trebuie să aibă loc alegeri pentru că sunt ilegale. Trebuie să fac orice ca să nu îi las să își ducă planul la bun sfârșit. De ce le era frică? Câștiga AUR și au făcut listă comună? Păi, să le fie", a mai declarat George Simion, marți seară, la Realitatea Plus.
știre în curs de actualizare
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank